വില്ലേജ് ഓഫീസുകളെ പൂര്ണമായും ജനപ്രിയ കേന്ദ്രങ്ങളാക്കും: മന്ത്രി കെ. രാജന് കായംകുളം: വില്ലേജ് ഓഫീസുകളെ പൂര്ണമായും ജനപ്രിയ കേന്ദ്രങ്ങളാക്കുന്നതിനു നടപടികള് സ്വീകരിച്ചുവരികയാണെന്ന് റവന്യു മന്ത്രി കെ. രാജന്. പത്തിയൂര് സ്മാര്ട് വില്ലേജ് ഓഫീസിന്റെ ഉദ്ഘാടനം നിര്വഹിക്കുകയായിരുന്നു അദ്ദേഹം. വില്ലേജ് ഓഫീസുകളുടെ പ്രവര്ത്തനത്തില് ജനപ്രതിനിധികളുടെയും പൊതുജനങ്ങളുടെയും പങ്കാളിത്തം ഉറപ്പാക്കുന്നതും ഘടനാപരമായ മാറ്റങ്ങളും പരിഗണനയിലുണ്ട്. കെട്ടിടങ്ങള്ക്കും സംവിധാനങ്ങള്ക്കുമൊപ്പം വില്ലേജ് ഓഫീസുകളുടെ പ്രവര്ത്തനവും സ്മാര്ട്ടാകാണം. റവന്യുവകുപ്പിന്റെ ഏഴു സേവനങ്ങള് ഡിജിറ്റല് സംവിധാനത്തിലേക്കു മാറ്റുന്നതിനും നടപടികള് സ്വീകരിച്ചിട്ടുണ്ട്. എല്ലാ സേവനങ്ങളും വിരല്ത്തുന്പില് ലഭ്യമാക്കുന്നതിനുള്ള പരിശ്രമങ്ങള് പുരോഗമിക്കുകയാണ്. കെട്ടിക്കിടക്കുന്ന ഫയലുകളില് തീര്പ്പുകല്പ്പിക്കുന്നതിന് നടപടി സ്വീകരിക്കും. ഇത്തരം ഫയലുകളെക്കുറിച്ചുള്ള വ്യക്തമായ വിവരങ്ങള് അതിവേഗം ലഭ്യമാക്കാന് ഉതകുന്ന ഡിജിറ്റല് സംവിധാനം അടുത്തവര്ഷത്തോടെ സജ്ജമാകും മന്ത്രി പറഞ്ഞു. പ്ലാന് ഫണ്ടില്നിന്ന് 44 ലക്ഷം രൂപ വകയിരുത്തി ആധുനിക സൗകര്യങ്ങളോടുകൂടിയാണ് പത്തിയൂര് വില്ലേജിനു പുതിയ കെട്ടിടം നിര്മിച്ചത്. ചടങ്ങില് യു. പ്രതിഭ എംഎല്എ അധ്യക്ഷത വഹിച്ചു. എ.എം. ആരിഫ് എംപി മുഖ്യപ്രഭാഷണം നടത്തി. ജില്ലാ പഞ്ചായത്ത് പ്രസിഡന്റ് കെ.ജി. രാജേശ്വരി, ജില്ലാ കളക്ടര് എ. അലക്സാണ്ടര്, കായംകുളം നഗരസഭാധ്യക്ഷ പി. ശശികല, മുതുകുളം ബ്ലോക്ക് പഞ്ചായത്ത് പ്രസിഡന്റ് അംബുജാക്ഷി, എഡിഎം ജെ. മോബി, പത്തിയൂര് പഞ്ചായത്ത് പ്രസിഡന്റ് എല്. ഉഷ തുടങ്ങിയവര് പങ്കെടുത്തു.